KLASA: 034-06/24-01/45

URBROJ: 711-02-01/05-2024-03

Zagreb, 30. listopada 2024.

**MAJA BLAŽEK**

**pročelnica Upravnog odjela za zdravstveno-socijalne djelatnosti**

**Koprivničko-križevačke županije**

**Predmet: očitovanje na zahtjev Maje Blažek**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 10. listopada 2024. zaprimilo je zahtjev za očitovanjem koji je podnijela Maja Blažek, pročelnica Upravnog odjela za zdravstveno-socijalne djelatnosti Koprivničko-križevačke županije.

U podnesenom zahtjevu podnositeljica je navela da sukladno članku 70. Statuta Koprivničko-križevačke županije (”Službeni glasnik Koprivničko-križevačke županije”, br. 7/13., 14/13., 9/15, 11/15. - pročišćeni tekst, 2/18., 3/18. - pročišćeni tekst, 4/20., 25/20., 3/21. i 4/21. - pročišćeni tekst) Županijska skupština i Župan imaju radna tijela (odbore, povjerenstva, savjete i dr.) za razmatranje pojedinih pitanja, davanje prijedloga i mišljenja, praćenja stanja i pripreme materijala iz svog djelokruga te da su pojedini ravnatelji zdravstvenih ustanova kojima je osnivač Republika Hrvatska ili jedinica područne (regionalne) samouprave imenovani u pojedina radna tijela Županije na temelju funkcije ravnatelja (konkretno Savjet za zdravlje gdje je Zakonom o zdravstvenoj zaštiti („Narodne novine”, br. 100/18., 125/19., 147/20., 119/22., 156/22., 33/23. i 36/24.) u članku 12. stavku 2. određeno da su članovi Savjeta i predstavnici poslodavaca u zdravstvu) dok su u pojedina radna tijela imenovani na temelju svoje stručnosti, a ne kao predstavnici ustanova čiji su ravnatelji. Nastavno na navedeno podnositeljica postavlja pitanje mogu li navedeni ravnatelji zdravstvenih ustanova biti imenovani u radna tijela Županije (u nekim radnim tijelima kao ravnatelji ustanova, a u nekim kao stručne osobe) i mogu li u ta dva odvojena slučaja primati naknade za rad u radnim tijelima Županije.

Nadalje, podnositeljica je navela da je člankom 85.a Zakona o zdravstvenoj zaštiti propisano da za vrijeme obnašanja dužnosti ravnatelj zdravstvene ustanove kojoj je osnivač Republika Hrvatska ili jedinica lokalne i područne (regionalne) samouprave odnosno Grad Zagreb ima pravo na plaću te ostala materijalna i druga prava iz radnog odnosa u skladu s propisima kojima se uređuju navedena prava u sustavu zdravstva te da se na prava i obveze ravnatelja zdravstvene ustanove koja nisu utvrđena Zakonom o zdravstvenoj zaštiti primjenjuju odredbe zakona kojim se uređuje sprječavanje sukoba interesa slijedom čega je postavila upit je li navedena odredba Zakona o zdravstvenoj zaštiti izuzeće od članka 7. točke d) Zakona o sprečavanju sukoba interesa („Narodne novine“, broj 143/21. i 36/24., u daljnjem tekstu: ZSSI) za ravnatelje zdravstvenih ustanova kojima je osnivač Republika Hrvatska ili jedinica lokalne i područne (regionalne) samouprave odnosno koje dodatne naknade mogu ravnatelji primati.

Povjerenstvo je podnositeljicu dopisom od 18. listopada 2024. zatražilo dopuniti podneseni zahtjev preciziranjem o kojim se sve, uz Savjet za zdravlje, radnim tijelima Koprivničko-križevačke županije radi, koje zadaće obavljaju te temeljem kojih osnova se imenuju njihovi članovi.

Podnositeljica je dopisom od 22. listopada 2024. KLASA: 500-01/24-01/9, URBROJ: 2137-06/03-24-3, odgovorila na navedeno traženje navodeći da se upit, uz Savjet za zdravlje, odnosi i na Povjerenstvo za zaštitu prava pacijenata, Savjet za socijalnu skrb, Tim za palijativnu skrb, Vijeće za prevenciju i Savjet za umirovljenike i osobe starije životne dobi u koja tijela su ravnatelji zdravstvenih ustanova imenovani kao predstavnici svoje ustanove. Uz navedeno, podnositeljica je navela i zadaće spomenutih tijela.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Imajući u vidu da je zahtjev za očitovanjem u ovom predmetu podnesen od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, Povjerenstvo povodom podnesenog zahtjeva na temelju članka 32. stavka 1. podstavaka 3. i 4. ZSSI-a na 63. sjednici održanoj 30. listopada 2024., podnositeljici daje očitovanje kako slijedi.

U odnosu na prvi dio upita Povjerenstvo ističe da je člankom 17. stavkom 1. ZSSI-a propisano da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. toga članka.

Zakonom o zdravstvenoj zaštiti („Narodne novine“, broj 100/18., 125/19., 147/20., 119/22., 156/22., 33/23. i 36/24.) u članku 12. stavku 1. propisano je da radi ostvarivanja prava, obveza, zadaća i ciljeva na području zdravstvene zaštite na svom području jedinica područne (regionalne) samouprave odnosno Grad Zagreb osniva Savjet za zdravlje. Stavkom 2. istoga članka navedenog Zakona propisano je da se broj članova Savjeta za zdravlje i druga pitanja od važnosti za rad Savjeta određuju statutom jedinice područne (regionalne) samouprave odnosno Grada Zagreba, pri čemu treba osigurati sudjelovanje predstavnika jedinica lokalne samouprave, komora u zdravstvu, strukovnih udruženja, udruga za zaštitu prava pacijenata te sindikata i poslodavaca u zdravstvu kao članova Savjeta. Stavkom 3. istoga članka navedenog Zakona propisano je da radi ostvarivanja zadaća iz stavka 2. toga članka Savjet za zdravlje daje mišljenje na prijedlog plana zdravstvene zaštite za područje jedinice područne (regionalne) samouprave odnosno Grada Zagreba te predlaže mjere za ostvarivanje dostupnosti i kvalitete zdravstvene zaštite u jedinici područne (regionalne) samouprave odnosno Gradu Zagrebu.

Statutom Koprivničko-križevačke županije je u članku 71. stavku 1. propisano da se radi planiranja i evaluacije zdravstvene zaštite u Županiji iznimno istim Statutom osniva Savjet za zdravlje Koprivničko-križevačke županije čija je zadaća davanje mišljenja na prijedlog plana zdravstvene zaštite Županije te predlaganje mjera za ostvarivanje dostupnosti i kvalitete zdravstvene zaštite u Županiji. Prema stavku 2. istoga članka navedeni Savjet za zdravlje ima 13 članova i čine ga predstavnici: lokalne samouprave (predsjednik i dva člana), komora u zdravstvu (dva člana), strukovnih udruženja (jedan član), udruga za zaštitu prava pacijenata (jedan član), sindikata u zdravstvu (tri člana), poslodavaca u zdravstvu (tri člana). Prema stavku 3. istoga članka članove Savjeta za zdravlje imenuje i razrješava Župan na prijedlog predlagatelja navedenih u stavku 2. tog članka dok prema stavku 5. mandat članova Savjeta za zdravlje traje četiri godine od dana imenovanja.

Zakonom o zaštiti prava pacijenata („Narodne novine“, br. 169/04. i 37/08.) je u članku 30. propisano da se u cilju ostvarivanja i promicanja prava pacijenata u svakoj jedinici područne (regionalne) samouprave osniva Povjerenstvo za zaštitu prava pacijenata. Prema članku 31. istoga Zakona povjerenstvo djeluje pri upravnom tijelu jedinice područne (regionalne) samouprave nadležnom za poslove zdravstva, a sredstva za naknade za rad članova povjerenstva osigurava jedinica područne (regionalne) samouprave. Prema članku 32. istoga Zakona povjerenstvo ima pet članova koje na temelju javnog poziva imenuje skupština jedinice područne (regionalne) samouprave iz redova pacijenata, nevladinih udruga i stručnjaka na području zaštite prava pacijenata. Prema članku 33. istoga Zakona povjerenstvo obavlja sljedeće poslove:

– prati primjenu propisa na području jedinice područne (regionalne) samouprave koji se odnose na zaštitu prava i interesa pacijenata,

– prati povrede pojedinačnih prava pacijenata na području jedinice područne (regionalne) samouprave,

– predlaže poduzimanje mjera za zaštitu i promicanje prava pacijenata na području jedinice područne (regionalne) samouprave,

– bez odgađanja obavještava Povjerenstvo za zaštitu i promicanje prava pacijenata ministarstva nadležnog za zdravstvo o slučajevima težih povreda prava pacijenata koje mogu ugroziti život ili zdravlje pacijenata,

– podnosi skupštini jedinice područne (regionalne) samouprave i ministarstvu nadležnom za zdravstvo godišnje izvješće o svom radu,

– obavještava javnost o povredama prava pacijenata,

– obavlja druge poslove određene tim Zakonom.

Zakonom o socijalnoj skrbi („Narodne novine“, br. 18/22., 46/22., 119/22., 71/23. i 156/23.) je u članku 241. stavku 1. propisano da jedinica područne (regionalne) samouprave odnosno Grad Zagreb osniva savjet za socijalnu skrb, radi planiranja i razvoja pružanja socijalnih usluga na svom području, a stavkom 2. istoga članka propisano je da se savjet za socijalnu skrb u jedinici područne (regionalne) samouprave osniva odlukom skupštine jedinice područne (regionalne) samouprave, a savjet za socijalnu skrb Grada Zagreba odlukom Gradske skupštine Grada Zagreba. Prema stavku 3. istoga članka Zakona o socijalnoj skrbi broj članova savjeta za socijalnu skrb određuje se odlukom iz stavka 2. toga članka, a čine ga predstavnici jedinice područne (regionalne) samouprave odnosno Grada Zagreba i lokalne samouprave, Zavoda, domova socijalne skrbi, centara za pomoć u kući, korisnika te drugih pravnih i fizičkih osoba koje obavljaju djelatnost socijalne skrbi, ustanova iz područja obrazovanja, zdravstva, zapošljavanja, strukovnih komora i udruga te udruga za promicanje prava korisnika socijalne skrbi. Prema stavku 4. istoga članka Zakona o socijalnoj skrbi savjet za socijalnu skrb predlaže socijalni plan za područje jedinice područne (regionalne) samouprave odnosno Grada Zagreba, a donosi ga predstavničko tijelo jedinice područne (regionalne) samouprave odnosno Grada Zagreba.

Prema očitovanju podnositeljice djelokrug Tima za palijativnu skrb je unaprjeđenje i razvoj palijativne skrbi na području Koprivničko-križevačke županije s naglaskom na izradu županijskog plana i programa razvoja palijativne skrbi.

Uvidom u Rješenje o imenovanju članova Županijskog vijeća za prevenciju u lokalnoj zajednici Koprivničko-križevačke županije (”Službeni glasnik Koprivničko-križevačke županije”, br. 2/24.), koje je donio župan Koprivničko-križevačke županije 25. siječnja 2024., utvrđeno je da je isto osnovano radi koordiniranja lokalnih programa prevencije kriminaliteta na području navedene županije, zbog unaprjeđenja stanja opće sigurnosti građana, javnog reda, zaštite materijalnih dobara te povećanja ukupne kvalitete života.

Poslovnikom Županijske skupštine Koprivničko-križevačke županije je u članku 70. stavkom 2. propisano da Županijska skupština posebnim aktom osniva, među ostalim, i Savjet za umirovljenike i osobe starije životne dobi. Prema očitovanju podnositeljice, navedeni Savjet osniva se sa zadaćom analiziranja stanja i prioriteta te predlaganja i usklađivanja mjera vezanih uz razvoj socijalne zaštite umirovljenika i osoba starije životne dobi na području Koprivničko-križevačke županije, informiranja Županijske skupštine i župana o pozitivnim propisima i drugim pitanjima vezanim uz položaj umirovljenika i osoba starije životne dobi i dr.

Iako članove Savjeta za zdravlje, Povjerenstva za zaštitu prava pacijenata, Savjeta za socijalnu skrb, Tima za palijativnu skrb, Vijeća za prevenciju i Savjeta za umirovljenike i osobe starije životne dobi imenuje predstavničko tijelo jedinice područne (regionalne) samouprave ili župan te se radi o tijelima koja obavljaju poslove od javnog interesa, ravnatelji ustanova u zdravstvu kojima je osnivač jedinica područne (regionalne) samouprave mogu istovremeno uz obnašanje navedenih dužnosti biti članovi navedenih tijela te u istima sukladno članku 17. stavku 2. ZSSI-a obavljati povremene stručne i savjetodavne poslove jer se ne radi o stalnim i redovitim poslovima koje obveznici mogu obavljati uz prethodno odobrenje Povjerenstva.

Obveznici za svoj rad u spomenutim tijelima mogu primati naknade ako su za člana tijela imenovani u svojstvu stručnjaka u pojedinom području, ali ako su za člana tijela imenovani kao predstavnici tijela javne vlasti u kojem obnašaju dužnost, slijedom čega navedeno imenovanje proizlazi iz njihove primarne funkcije ravnatelja zdravstvene ustanove, tada naknade za rad u radnim tijelima ne mogu primati, jer bi to bilo suprotno odredbi članka 7. točke d) ZSSI-a.

Naknade koje bi ravnatelji zdravstvenih ustanova bili ovlašteni primati sukladno prethodno navedenom u obvezi su prijaviti Povjerenstvu prilikom podnošenja imovinske kartice.

U odnosu na drugi dio upita Povjerenstvo ističe da je člankom 7. točkom d) ZSSI-a propisano da je obveznicima zabranjeno primiti dodatnu naknadu za poslove obnašanja javnih dužnosti. Prema članku 5. stavku 2. ZSSI-a, plaća obveznika je svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Zakonska odredba koja se odnosi na primitak dodatnih naknada obvezuje sve zakonske obveznike, neovisno o tome koju dužnost iz članka 3. stavaka 1. ili 2. ZSSI-a obnašaju, osim ako posebnim zakonom za pojedine kategorije obveznika nije drukčije propisano.

Međutim, u konkretnom slučaju, utvrđeno je da je dana 24. ožujka 2023. donesen Zakon o izmjenama i dopunama Zakona o zdravstvenoj zaštiti („Narodne novine“, broj 33/23.) kojim je dopunjena odredba članka 85. navedenog Zakona. Slijedom toga, člankom 85. a. Zakona o zdravstvenoj zaštiti propisano je da ravnatelj zdravstvene ustanove kojoj je osnivač Republika Hrvatska ili jedinica lokalne i područne (regionalne) samouprave, odnosno Grad Zagreb ima pravo na plaću te ostala materijalna i druga prava iz radnog odnosa u skladu s propisima kojima se uređuju navedena prava u sustavu zdravstva, dok je stavkom 2. istog članka propisano da se na prava i obveze ravnatelja zdravstvene ustanove koja nisu utvrđena Zakonom o zdravstvenoj zaštiti primjenjuju odredbe zakona kojim se uređuje sprječavanje sukoba interesa.

Cijeneći citirane odredbe navedenog Zakona, Povjerenstvo zaključuje da bi ravnatelji zdravstvenih ustanova imali pravo na isplatu onih materijalnih prava (božićnice, regresa, dara za dijete i dr.) na koje bi imali pravo temeljem propisa kojima se uređuju navedena prava u sustavu zdravstva, kako je to navedenim posebnim zakonom i određeno.

Ne ulazeći u tumačenje propisa iz područja zdravstva, Povjerenstvo ukazuje da je Ustavni sud Republike Hrvatske u više svojih odluka, primarno u odluci U-II-188/2002 od 6. ožujka 2002. godine, zauzeo stajalište kako kolektivni ugovori nemaju značaj propisa, pritom ukazujući kako se propisom podrazumijeva akt opće-obveznog karaktera iza kojeg stoji državna vlast (bilo direktno, kada propis donose državna tijela, bilo indirektno, kada propis donose drugi subjekti na temelju javnih ovlasti), koji uređuje odnose na općenit (apstraktan) način i odnosi se u pravilu na neodređeni krug adresata.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Maja Blažek, na adresu e-pošte
2. Objava na internetskoj stranici Povjerenstva
3. Pismohrana